Το συγκεκριμένο άρθρο δημοσιεύτηκε πριν 7 μήνες.

Οι εικονιζόμενοι συνελήφθησαν το 2015 στη Σιγκαπούρη. Ο ισχυρισμός ξεκίνησε από φάρσα στο διαδίκτυο.

Η Ελληνική Αστυνομία έδωσε στη δημοσιότητα φωτογραφίες συλληφθέντων από τον Έβρο. Ανάμεσά τους ο Γιώργος Σαββίδης.

Κυκλοφορούν στα μέσα κοινωνικής δικτύωσης φωτογραφίες συλληφθέντων που επιχείρησαν να περάσουν τα σύνορα του Έβρου και να εισέλθουν στην Ελλάδα. Μέσα σε αυτές παρουσιάζουν το Γιώργο Σαββίδη, και σύμφωνα με ισχυρισμό, τις φωτογραφίες έδωσε στην δημοσιότητα η ΕΛ.ΑΣ. Ωστόσο, ο παραπάνω ισχυρισμός δεν ανταποκρίνεται στην πραγματικότητα και έχει ξεκινήσει ως φάρσα.

Η φάρσα ξεκίνησε στο διαδίκτυο με τον δημιουργό της να επεξεργάζεται τη δήθεν φωτογραφία των παρατύπως εισελθόντων στη χώρα, μεταναστών, προσθέτοντας μια φωτογραφία του κ. Σαββίδη και να την δημοσιεύει στο facebook.

Προβλήθηκε στην τηλεοπτική εκπομπή “Σχολιάζοντας την Επικαιρότητα“, από τη “ΒΕΡΓΙΝΑ ΤΗΛΕΟΡΑΣΗ”, ως είδηση.

Στο πρώτο μέρος της εκπομπής, παρουσιάστηκε εικόνα στην οποία μεταξύ των συλληφθέντων -παράτυπων μεταναστών- στον Έβρο, απεικονιζόταν επίσης ο Γιώργος Σαββίδης, γιος του Ιβάν Σαββίδη.

Έχοντας παρουσιάσει την παραποιημένη φωτογραφία-φάρσα, στο δεύτερο τμήμα της εκπομπής προσπάθησαν διορθώσουν το λάθος του. Έκοψαν από την εικόνα την 3η σειρά φωτογραφιών που σε αυτή υπήρχε και η φωτογραφία του κ. Σαββίδη.

Στο ερώτημα του κ. Καλόγηρου “Αυτή είναι η φωτογραφία της Ελληνικής Αστυνομίας;” ο δημοσιογράφος Γιώργος Βλάχος απαντά κατηγορηματικά “Αυτή!“. Έτσι, κατόπιν αιτήματος του κ. Καλόγηρου, παρουσιάζεται η φωτογραφία των δήθεν συλληφθέντων με λεζάντα: “Τις φωτογραφίες των συλληφθέντων στον Έβρο έδωσε στη δημοσιότητα η ΕΛ.ΑΣ.”

Μόνο που … οι εν λόγω φωτογραφίες δεν απεικονίζουν συλληφθέντες στον Έβρο, ούτε δόθηκαν στη δημοσιότητα από την Ελληνική Αστυνομία.

Αναλυτικά, σύμφωνα με το πρακτορείο της κυβέρνησης της Σιγκαπούρης, πρόκειται για συλλήψεις 27 ανδρών που πραγματοποιήθηκαν από 16 Νοεμβρίου έως 1 Δεκεμβρίου 2015.

Σύμφωνα με πληροφορίες, οι συλληφθέντες ήταν υποστηρικτές τρομοκρατικών οργανώσεων όπως της Αλκάιντα και του ISIS ενώ ακολουθούσαν το θρησκευτικό καθήκον του Τζιχάντ. Με συνοπτικές διαδικασίες, οι 26 από αυτούς απελάθηκαν.

Συμπέρασμα

Σύμφωνα με τα ανωτέρω, οι φωτογραφίες των συλληφθέντων δεν έχουν ουδεμία σχέση με την επικρατούσα κατάσταση στον Έβρο, ούτε δώθηκαν στην δημοσιότητα από την Ελληνική Αστυνομία.

Αφορούν την σύλληψη υποστηρικτών εξτρεμιστικών οργανώσεων στη Σιγκαπούρη το 2015 οι οποίοι απελάθηκαν. Η ανάμειξη του κ. Σαββίδη στην υπ’ εξέταση υπόθεση, ξεκίνησε από μια διαδικτυακή φάρσα.